J. Pataky, poslanec: (2008-05-13):
Jedným z cieľov návrhu zákona, ako už predrečníci spomínali, je definovať a zjednotiť základné pojmy vyskytujúce sa pri práci s mládežou. Zákon teda definuje, kto je mládežník, mládež, mladý vedúci, mládežnícky vedúci. Určuje význam pojmov mobilita mládeže, práca s mládežou, spoluúčasť mládeže, špecializovaná činnosť v oblasti práce s mládežou. V ďalších paragrafoch sú vymedzené podmienky, za akých sa môžu, musia či nesmú isté aktivity vykonávať. Špecializovanú činnosť v oblasti práce s mládežou bude môcť vykonávať iba profesionál – mladý vedúci, mládežnícky vedúci, mládežnícky dobrovoľník, pracovník s mládežou alebo iný odborník. Na výkon tejto funkcie, tak ako už bolo spomínané, bude potreba doklad o odbornej spôsobilosti, ktorý získal v akreditovaných vzdelávacích zariadeniach po absolvovaní špeciálneho vzdelávania. Pochopiteľne, že na akreditáciu takýchto zariadení bude treba vytvoriť špeciálnu Akreditačnú komisiu. Tá bude posudzovať spôsobilosť celého zariadenia, teda nie iba ponúkaného vzdelávacieho programu, čo automaticky obmedzí možnosti mimovládnych organizácií, ktoré už dnes ponúkajú rôznym cieľovým skupinám zaujímavé vzdelávacie programy aj bez rezortného dozorcu. Vzdelávacie zariadenia budú musieť ministerstvu školstva predložiť nielen obsah a rozsah teoretickej a praktickej časti svojho vzdelávacieho programu, ale aj spôsob a rozsah záverečných skúšok na vykonávanie špecializovaných činností. Preto návrh zákona podporuje prácu s mládežou, prináša obmedzenia najmä na mládežnícke dobrovoľníctvo. Navrhovateľ zákona neakceptoval hlasy zo strany či už detských, alebo mládežníckych organizácií, ktoré požadovali úpravy pripravovaného zákona. Tento návrh zákona na dobrovoľnícke organizácie uvaľuje byrokratické postupy a neúnosné finančné náklady, pričom nerieši problémy dobrovoľníckeho sektora. Tento zákon nerieši prakticky nič. Sú to dva kroky späť. V navrhovanom zákone nie sú riešené ani otázky, ktoré dobrovoľnícky sektor naozaj trápia, ako napríklad uznanie dobrovoľných pracovníkov ako subjekt práva a poskytnutie adekvátneho sociálneho zabezpečenia. Ako napríklad zarátanie času výkonu dobrovoľníckej služby do odpracovaných rokov na účely dôchodkového zabezpečenia, odstránenie prekážok, ktoré stoja v ceste dobrovoľníctvu. Okrem toho, tak ako tu bolo definované, nedovoľuje mladým občanom do tridsať rokov, ktorí nie sú občanmi EÚ a sú zamestnaní ako zárobkovo činní, aby pôsobili zároveň ako dobrovoľníci v slovenských organizáciách. Od dobrovoľníkov zákon vyžaduje výpis z registra trestov, od organizácií povinnosť spísania dohody s dobrovoľníkmi, pričom povinnosťou organizácie je poskytovať vreckové, náhradu cestovného a platenie poistného, to si mnohé organizácie  v súčasnosti ani nemôžu dovoliť. Dobrovoľnícke organizácie potrebujú najmä jasnú definíciu dobrovoľníckej služby, nie tak, ako to bolo definované, ktoré som čítal na začiatku. Dobrovoľníctvo v právnom poriadku Slovenskej republiky nie je upravené a v praxi to spôsobuje výrazné problémy. Zákon však operuje pojmami, ako je práca alebo týždenný pracovný čas namiesto definovania dobrovoľníckej činnosti, ktorá sa na rozdiel od pracovnoprávneho vzťahu vykonáva slobodne a bez nároku na odmenu. Financovanie práce s mládežou je hádam najzaujímavejšou časťou tohto navrhovaného zákona. Zdrojmi financovania budú okrem klasických darov a príjmov z podnikateľskej činnosti, najmä dotácie zo štátneho rozpočtu, prostriedky z rozpočtov obcí, prostriedky z rozpočtov vyššieho územného celku a či eurofondy. Štátnymi dotáciami sa budú podporovať najmä špecializované činnosti, teda tie pre výkon, ako aj samostatná špecializovaná príprava bude podliehať štátnemu dozoru. Žiadosti o dotácie bude posudzovať trojčlenná rezortná odborná komisia menovaná ministrom. O poskytnutí a použití dotácie bude rozhodovať minister na základe jej návrhu. Ministerstvo školstva bude rozdeľovať nielen štátne dotácie, ale najmä eurofondy. A tak tí mládežníci a dobrovoľníci, ktorí za tento zákon dlho bojovali alebo lobovali, celkom dobrovoľne budú musieť obetovať svoju nezávislosť. Vážený pán minister, pani poslankyne, páni poslanci, v zmysle rokovacieho poriadku § 73 podávam návrh, že Národná rada sa uznáša, že vráti návrh zákona jeho navrhovateľovi na dopracovanie. Ďakujem za pozornosť. (Potlesk.)